Prasa skort treindiens na Malmesbury opMetrorail in die Wes-Kaap. (Foto: Metrorail W/Cape/Twitter) Prasa het aangekondig dat Metrorail in die Wes-Kaap sy treindiens na Malmesbury van Maandag af opskort. Dit is weens ’n dispuut tussen die onderneming en ’n dieselverskaffer. Dié treindiens ry vroegoggend om 05:30 van Malmesbury en kom om 07:40 in Kaapstad aan. In die middag vertrek die trein om 17:30 uit Kaapstad en kom dan om 19:40 in Malmesbury aan. “Aangesien Metrorail slegs elektriese diesellokomotiewe bedryf, is die onderneming afhanklik van ’n diensverskaffer wat diesellokomotiewe kan verskaf om die Malmesbury-diens te steun,” het Zino Mihi, Metrorail se waarnemende woordvoerder, in ’n kort verklaring gesê. “Prasa is besig om met die diensverskaffer te onderhandel om oplossings vir die uitdaging te vind. Kliënte word intussen aangeraai om van alternatiewe vervoer tussen Kraaifontein en Malmesbury gebruik te maak.” Ricardo Mackenzie, die DA se woordvoerder oor vervoer in die Wes-Kaap, meen dié aankondiging is ’n verdere bewys dat Prasa nie sy eie belofte gaan nakom om die spoorlyn in die Wes-Kaap te herstel nie. “Prasa gaan voort om van die een probleem na die ander te wankel en moes in hierdie stadium al gebeurlikheidsplanne ingestel het om enige negatiewe uitwerking op die lewensbestaan ​​van duisende treinafhanklike pendelaars te voorkom,” het Mackenzie Maandag gesê. “Ek verwelkom die aankondiging deur Golden Arrow dat bykomende busse na Malmesbury gebring sal word om die leemte wat Prasa laat, te vul. Ons bedank Golden Arrow dat hulle weer ingetree het waar Prasa nie daarin geslaag het om diens te lewer nie.” Mackenzie benadruk egter dat Golden Arrow se busdienste net ’n tydelike oplossing is, en dat Prasa dadelik sy probleme met die dieselverskaffer moet oplos. “Ek doen verder ’n beroep op Fikile Mbalula, minister van vervoer, om ’n kultuur van deursigtigheid te vestig en lede van die publiek in te lig oor die omstandighede wat aanleiding gegee het tot die uitdagings. “Die DA versoek ook steeds die afwenteling van Prasa se verantwoordelikhede na bekwame plaaslike en provinsiale regeringsfere om te verseker dat spoorpendeldienste doeltreffend funksioneer.”